A Bizottság 654/2000/EK rendelete
(2000. március 29.)
új takarmány-adalékanyagok, takarmány-adalékanyagok új alkalmazásainak és új adalékanyag-készítmények engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2690/1999/EK bizottsági rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. cikkére,
mivel:
(1) A 70/524/EGK irányelv szerint új adalékanyagok, illetve adalékanyagok új alkalmazásainak engedélyezése a tudományos és műszaki ismeretek fejlődésének figyelembevételével lehetséges.
(2) A 70/524/EGK irányelvtől eltérve, a legutóbb a 97/40/EK irányelvvel [3] módosított, a takarmányban található enzimek, mikroorganizmusok és ezek készítményeinek felhasználásáról és forgalmazásáról szóló, 1993. december 14-i 93/113/EK tanácsi irányelv [4] felhatalmazta a tagállamokat az enzimek, mikroorganizmusok és készítményeik felhasználásának és forgalmazásának ideiglenes engedélyezésére.
(3) Új adatokat terjesztettek elő az engedélyezett enzimkészítmények felváltására ugyanazon enzimek új készítményeivel.
(4) Ideiglenes engedély adható ki új adalékanyagokra, illetve adalékanyagok új alkalmazásaira, ha azok a takarmányokban megengedett szint mellett nem befolyásolják kedvezőtlenül az emberi vagy állati egészséget, illetve a környezetet, és az állati termékek jellemzőinek megváltoztatásával nem okoznak kárt a fogyasztónak, ha jelenlétük a takarmányokban ellenőrizhető, és a rendelkezésre álló eredmények alapján indokoltan feltételezhető, hogy ilyen takarmányokhoz keverve kedvező hatást gyakorolnak e takarmányok jellemzőire vagy az állattenyésztésre.
(5) A munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv [5] és annak egyedi irányelvei - különösen a legutóbb a 75/65/EK bizottsági irányelvvel [6] módosított, a munkájuk során biológiai anyagokkal kapcsolatos kockázatoknak kitett munkavállalók védelméről szóló, 1990. november 26-i 90/679/EGK tanácsi irányelv [7] - teljes mértékben alkalmazandók azokra a munkavállalókra, akik a takarmány-adalékanyagokat használják és kezelik.
(6) A tagállamok részéről a 93/113/EK irányelv 3. cikke alapján benyújtott dokumentációk vizsgálata alapján az enzimek és mikroorganizmusok csoportjához tartozó egyes készítmények ideiglenesen engedélyezhetők.
(7) A takarmányozási tudományos bizottság kedvező véleményt adott ezen enzim- [8] és mikroorganizmus-készítmények [9] ártalmatlanságára vonatkozóan.
(8) Az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az "Enzimek" csoportjába tartozó, e rendelet I. mellékletében felsorolt készítmények a 70/524/EGK irányelvnek megfelelően és az említett mellékletben megállapított feltételekkel engedélyezhetők takarmány-adalékanyagként.
2. cikk
A "7." és "8." szám alatt engedélyezett enzimek összetételének jellemzői az I. mellékletben "Kémiai képlet, leírás" cím alatt meghatározottak szerint módosulnak.
3. cikk
A "Mikroorganizmusok" csoportjába tartozó, e rendelet II. mellékletében felsorolt készítmények, a 70/524/EGK irányelvnek megfelelően és az említett mellékletben megállapított feltételekkel engedélyezhetők takarmány-adalékanyagokként.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. március 29-én.